# Styreinstruks

1. **Styrets ansvar**

Styrearbeidet i Glåmdal interkommunale voksenopplæringssenter IKS reguleres av Lov om interkommunale selskaper og den til en hver tid vedtatte selskapsavtalen. Styret skal følge denne styreinstruksen.

Styret skal forvalte selskapets verdier og interesser på vegne av eierne. Alle styremedlemmer har dette ansvaret, også de som er valgt for de ansatte. Styremedlemmer valgt av de ansatte har i tillegg rett og plikt til å fremlegge ansattes synspunkter i gitte saker der dette er forenlig med taushetsplikten, men de er ikke bundet av disse synspunktene.

1. **Møteplan, innkalling, med mer**

Daglig leder skal én gang i året sammen med styreleder sette opp forslag til møteplan og hovedagenda for kommende styremøter for styreperioden. Det skal avholdes minimum ett møte i forbindelse med rapportering av kvartalsregnskap samt ved regnskapsavslutning.

Det utarbeides årlig en styrematrise med møteplan og saksoversikt.

Styremedlemmene innkalles skriftlig og med tilstrekkelig varsel, avhengig av styresakenes omfang og karakter. Innkallingen skal inneholde en dagsorden som angir hvilke saker som skal behandles.

 Styremedlemmer/daglig leder som er forhindret fra å delta på styremøtene, skal så snart som mulig varsle styrets leder, eller daglig leder, som innkaller eventuelle vararepresentanter.

1. **Saksforberedelse og dokumentasjon**

Daglig leder er ansvarlig for forsvarlig forberedelse og dokumentasjon av saker styret skal behandle. Saksdokumentene skal være styremedlemmene i hende i tilstrekkelig tid før styremøtene, med mindre særlige forhold foreligger. Saksdokumentene skal inneholde et tilfredsstillende beslutningsgrunnlag samt administrasjonens forslag til vedtak.

1. **Behandling i møte**

Daglig leder eller den han/hun peker ut skal stå for presentasjon av den enkelte styresak.

Styret kan treffe beslutning når 3 eller flere av styremedlemmene er til stede i møtet, eller på annen måte deltar i styrebehandlingen. Styret kan likevel ikke treffe beslutning uten at alle styremedlemmene er gitt anledning til å delta i behandlingen av saken.

Styrebeslutning treffes ved flertallsvedtak blant de som deltar i behandlingen av saken. Ved stemmelikhet gjør styreleders stemme utslag *(jfr.Lov om interkommunale selskaper § 12)*. Vedtak som innebærer en endring av en etablert tilstand i selskapet, må uansett fattes av minst 1/3 av samtlige styremedlemmer.

1. **Styrebehandling utenfor møte**

Saker som betryggende kan behandles uten møte, kan behandles i telefonkonferanse eller på den måten styrets leder bestemmer i samråd med daglig leder.

Saker av vesentlig betydning for selskapet kan ikke behandles utenfor møte, med mindre saklig grunn foreligger. Det tenkes her på saker i følgende kategorier: Fusjon, oppkjøp eller andre vesentlige endringer av selskapets eierstruktur, betydelige investeringer og inngåelse av andre avtaler av stor betydning for selskapet, oppsigelse av daglig leder eller andre sentrale ansatte.

1. **Saker som skal styrebehandles - styrets myndighet**

Styret skal sørge for at målsetningene som er vedtatt av representantskapet blir satt ut i livet. Det er styrets ansvar å fastlegge hovedstrategiene for selskapet og disse skal årlig revurderes.

Styret beslutter disposisjoner som etter selskapets forhold er av vesentlig art eller av stor betydning, samt fører tilsyn med at selskapet ledes i overensstemmelse med vedtak fattet av representantskapet og/eller styret, selskapsavtalen og lovgivningen for øvrig. Styret skal:

- Fastlegge retningslinjer for arbeidsdeling, bemyndigelser og instrukser mellom styret og administrasjonen

- Føre tilsyn med administrasjonens forvaltning av selskapets ressurser og dets datterselskaper

- Føre tilsyn med selskapets organisasjon, herunder regnskapsfunksjon, internkontroll, organisasjon og budsjettering

- Foreta oppfølging av budsjetter og lignende rapporteringer, herunder selskapets likviditet, ordrebehandling, vesentlige funksjoner, finansieringsforhold, investeringer og særlige risikoer

* Gjennomgå selskapets perioderegnskaper i løpet av hvert regnskapsår og vurdere avvik fra budsjett, samt behov for budsjettkorreksjoner/korrektive tiltak, herunder vurdere forholdet mellom innskutt egenkapital og opptjent egenkapital
* Styret legger fram selskapets årsregnskap for representantskapet
1. **Konfidensialitet og taushetsplikt**

GIV IKS skal være preget av størst mulig åpenhet. Det er allikevel viktig at det legges begrensninger på hvordan informasjonen fra styremøter skal håndteres.

1. Opplysninger og dokumentmateriale som styret mottar fra virksomheten skal behandles som fortrolig og konfidensielt. Hvert enkelt styremedlem er ansvarlig for at det materialet som han/hun har mottatt ikke uten styrets samtykke kommer i hendene til uvedkommende. Dette gjelder både internt og eksternt.
2. Styret har taushetsplikt med hensyn til det som kommer opp på styremøtene, også sakslisten før styremøtene. Informasjon som skal/kan distribueres skal håndteres av daglig leder og /eller styreleder dersom ikke annet er bestemt av styret. Dette gjelder både internt og eksternt.
3. **Selskapets forhold utad**

Styret i felleskap har signaturrett. Styrets representasjonsrett er generell – styret kan representere selskapet utad i alle slags saker.

Styrets leder og daglig leder har i jfr. vedtak fra 20.08.03 prokura hver for seg i saker som omfatter driften av selskapet.

Daglig leder representerer selskapet utad og har uttalelsesrett i saker som ligger under den daglige driften av selskapet. Saker av uvanlig art, eller som er av stor betydning for selskapet, ligger utenfor daglig leders representasjons- og uttalelsesrett. I slike tilfeller er det styret og/eller representantskapet som har representasjonsrett og styreleder og/eller representantskapets leder som har uttalelsesrett.

Vedtatt i representantskapsmøte 10.04.2013

(Undertegnes av representantskapet i sin helhet)

Herdis Bragelien Eli Wathne Sidsel Mobrenna

Leder nestleder medlem

Bjørn Andersen Knut Arne Halstensen Heidi Hitland

Medlem medlem medlem

Åse Lonkemoen Hansen Kjell Arne Hanssen Elisabeth Dreyer Sidselrud medlem medlem medlem